དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་སྟོན་པ་དྲང་སྲོང་རིག་པའི་ཡེ་ཤེས་ལགས།།བྱ་བྱེད་སྨན་པའི་གནས་ལ་ཇི་ལྟར་བསླབ་པར་བགྱི།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་ལས།སྟོན་པས་གསུངས་པ།ཀྱེ་དྲང་སྲོང་ཆེན་པོ་ཡིད་ལས་སྐྱེས།།དེ་ལྟར་གསོ་བར་བྱེད་པའི་གསོ་བ་པོ།།བྱ་བ་བྱེད་པ་སྨན་པའི་གནས་བསྟན་པ།།རྒྱུ་དང་ངོ་བོ་ངེས་ཚིག་དབྱེ་བ་དང༌།།ལས་དང་འབྲས་བུ་རྣམ་པ་དྲུག་གིས་བསྟན།།རྒྱུ་ནི་བློ་ལྡན་བསམ་པ་དཀར་བ་དང༌།།དམ་ཚིག་ལྡན་ཞིང་རྣམ་པ་བཟོ་བ་དང༌།།བྱ་བ་ལ་བརྩོན་མི་ཆོས་མཁས་དང་དྲུག།དེ་ལ་དང་པོ་བློ་དང་ལྡན་པ་ནི།།བློ་ཆེ་བློ་བརྟན་བློ་གཟེག་གསུམ་ལྡན་པས།།གསོ་དཔྱད་མདོ་རྒྱས་མ་ལུས་ཁོང་དུ་ཆུད།།ལག་ལེན་ཀུན་ལ་ཐོགས་བརྡུགས་ཉམ་ང་མེད།།རིག་པས་དཔྱོད་ཤེས་མངོན་ཤེས་ཕྲ་མོ་འཆར།།དེ་ཉིད་རྒྱུ་ཡི་ནང་ནས་མཆོག་ཅེས་བྱ།།བསམ་པ་དཀར་བ་བྱང་ཆུབ་སེམས་ལྡན་པ།།སྦྱོར་བ་དངོས་གཞི་འཇུག་ལས་དང་པོ་ནི།།སྡུག་བསྔལ་མཐོང་དང་ཕན་འདོགས་དད་པ་དང༌།།བཟང་ངན་བྱམས་སྡང་ཞེ་ནས་སྙོམས་པ་ཡིས།།སྙིང་རྗེ་བྱམས་པ་དགའ་བ་བཏང་སྙོམས་བཞི།།སྨོན་པ་བྱང་ཆུབ་མཆོག་ཏུ་སེམས་བསྐྱེད་དེ།།དངོས་གཞི་འཇུག་པ་ཚད་མེད་ཉམས་སུ་བླང༌།།འཇུག་པ་བསྔགས་པར་བལྟ་ཞིང་ཁོན་འཛིན་མེད།།དེ་ལྡན་གསོ་སླ་འཚོ་མང་གྲོགས་སུ་འགྱུར།།དམ་ཚིག་ལྡན་པ་བློ་བཞག་རྣམ་པ་དྲུག།བཟུང་བྱ་གཉིས་དང་ཤེས་བྱ་གསུམ་དུ་བཤད།།དང་པོ་སློབ་དཔོན་གསུང་དང་གསོ་དཔྱད་དང༌།།མཆེད་དང་ནད་པ་རྣག་ཁྲག་རྣམ་དྲུག་ལ།།སངས་རྒྱས་དྲང་སྲོང་གསུང་དང་བཀའ་རྒྱུད་དང༌།།གྲོགས་སྤུན་བུ་ཚ་ཁྱི་ཕག་ལྟ་བུར་ནི།།བློ་བཞག་པ་ཡི་དམ་ཚིག་དྲུག་བསྲུང་བྱ།།གཉིས་པ་སྨན་གྱི་རིག་འཛིན་ཆ་བྱད་རྣམས།།བཀའ་སྲུང་ཕྱག་ཆ་ལྟ་བུར་བཟུང་ཞིང་བསྲུང༌།།གསུམ་པ་སྨན་རྣམས་ནོར་བུ་བདུད་རྩི་དང༌།།མཆོད་རྫས་ཤེས་པར་བྱ་བ་གསུམ་ཡིན་ཏེ།།དགོས་འདོད་འབྱུང་བའི་ནོར་བུར་ཤེས་པར་བྱ།།ནད་རྣམས་སེལ་བའི་བདུད་རྩིར་ཤེས་པར་བྱ།།ཕུད་ཀྱིས་རིག་འཛིན་མཆོད་པའི་རྫས་སུ་ཤེས།།དང་པོ་རིན་པོ་ཆེ་དེ་བཙལ་ལ་བཅང༌།།གཉིས་པ་ལེགས་པར་སྦྱར་ལ་བྱིན་གྱིས་བརླབ།།རང་ཉིད་བཻཌཱུརྱ་འོད་རྒྱལ་པོ་དང༌།།སྨན་གྱི་སྣོད་ནི་བདུད་རྩི་ལྷུང་བཟེད་བསམ།།སྨན་བླ་དྲང་སྲོང་རྣམས་ཀྱིས་ཤིས་པ་བརྗོད།།འཚོ་མཛད་སྨན་པའི་རྒྱལ་པོ་བཅོམ་ལྡན་འདས།།དུག་གསུམ་ནད་སེལ་སངས་རྒྱས་སྨན་གྱི་བླ།།སྐུ་མདོག་མཐིང་ག་བཻཌཱུརྱ་ཡི་འོད།།སྤྲུལ་པའི་སྐུ་ལ་མཚན་དང་དཔེ་བྱད་ལྡན།།རླུང་མཁྲིས་བད་ཀན་ནད་ཀྱིས་གདུངས་པ་ལ།།ནད་ཀྱི་གཉེན་པོ་ཕྱག་གཡས་ཨ་རུ་ར།།ཕྱག་གཡོན་བདུད་རྩིའི་ལྷུང་བཟེད་པར་པུ་བསྣམས།།བཻཌཱུརྱ་ཡི་འོད་ལ་ཕྱག་འཚལ་ལོ།།རིག་པའི་གནས་མཆོག་བཅོ་བརྒྱད་ཐུགས་སུ་ཆུད།།ཚེ་ལ་དབང་བའི་བཅུད་ལེན་དངོས་གྲུབ་བརྙེས།།མངོན་ཤེས་སྙིང་རྗེས་འགྲོ་མཆོག་འདུ་བ་སྙོམས།།དྲང་སྲོང་རིག་འཛིན་རྣམས་ལ་ཕྱག་འཚལ་ལོ།།ལྷ་རྣམས་ཀྱི་ནི་བདུད་རྩི་ལྟ་བུ་དང༌།།ཀླུ་རྣམས་ཀྱི་ནི་གཙུག་ནོར་ལྟ་བུ་དང༌།།དྲང་སྲོང་རྣམས་ཀྱི་བཅུད་ལེན་ལྟ་བུར་ནི།།ཁྱེད་ལ་སྨན་འདི་ཉེ་བར་གནས་གྱུར་ཅིག།རླུང་མཁྲིས་བད་ཀན་བཞི་བརྒྱ་རྩ་བཞིའི་ནད།།ཚེ་ལ་བར་དུ་གཅོད་པ་ཞི་བ་དང༌།།གནོད་པའི་བགེགས་རིགས་སྟོང་ཕྲག་བརྒྱད་ཅུ་དང༌།།ཡེ་འབྲོག་སུམ་བརྒྱ་དྲུག་ཅུ་ལ་སོགས་པ།།བསམས་པའི་བར་དུ་གཅོད་པ་ཞི་བར་མཛོད།།ཨོཾ་ན་མོ་བྷ་ག་ཝ་ཏེ་བྷཻ་ཥ་ཛྱེ་གུ་རུ་བཻ་ཌཱུརྱ་པྲ་བྷ་རཱ་ཛཱ་ཡ་ཏ་ཐཱ་ག་ཏཱ་ཡ་ཨརྷ་ཏེ་སམྨྱཀྶཾབུདྡྷཱ་ཡ།ཏདྱ་ཐཱ།ཨོཾ་བྷཻ་ཥ་ཛྱེ།བྷཻ་ཥ་ཛྱེ།མཧཱ་བྷཻ་ཥ་ཛྱེ།བྷེ་ཥ་ཛྱེ་རཱ་ཛཱ་ཡ།ས་མུངྒ་ཏེ་སྭཱ་ཧཱ།།བདུན་བཟླས་བདུད་རྩིར་བསམས་ཏེ་རིག་འཛིན་མཆོད།།དངོས་གྲུབ་བླངས་པས་རང་གི་ནད་གདོན་བསལ།།ནད་པས་བསྟེན་པས་འཆི་བ་སོས་པར་བསམ།།དམ་ལྡན་བྱིན་འབེབས་བཀྲ་ཤིས་བསོད་ནམས་འབྱུང༌།།རྣམ་པ་བཟོ་བ་ལུས་ངག་ཡིད་དང་གསུམ།།ལག་པ་བཟོ་བས་སྨན་དཔྱད་བཟོ་ལ་མཁས།།ངག་ཚིག་སྙན་པས་ནད་པ་སྤྲོ་སྐྱེད་ནུས།།རིག་པ་བཀྲ་བས་ཡིད་ལ་མ་རྨོངས་གསལ།།དེ་ཤེས་བཟོ་རྣམས་ཀུན་གྱི་དཔོན་དུ་འགྱུར།།བྱ་བ་ལ་བརྩོན་བདག་དང་གཞན་གཉིས་ཏེ།།བདག་ཉིད་བྱ་བ་བརྩོན་པ་རྒྱུ་ལ་བསླབ།།རྐྱེན་བསྟེན་གྲོགས་ལ་བརྩོན་བྱ་གོམས་མཐར་དབྱུང༌།།རྒྱུ་ནི་འདྲི་ཀློག་མཐའ་རུ་ཕྱིན་པར་བསླབ།།ཆོད་དང་མི་ཆོད་དེ་ལ་བརྟེན་པར་སྣང༌།།དེ་རྐྱེན་སློབ་དཔོན་བསྟེན་ཏེ་མཚན་ཉིད་དང༌།།བསྟེན་པའི་ཐབས་དང་བསྟེན་པའི་དགོས་པ་གསུམ།།མཚན་ཉིད་རྒྱ་ཆེ་མཁས་དང་མན་ངག་ལྡན།།ངང་རིང་གསོག་ཆུང་བརྩེ་ལ་བཀུར་འོས་བསྟེན།།བསྟེན་ཐབས་དོགས་པ་མེད་པར་བློ་གཏད་ལ།།ངོ་ལྐོག་མེད་པར་བྱ་བ་བསྒྲུབ་པར་བྱ།།སྤྱོད་པ་ཐམས་ཅད་དེ་ཡི་ཡུལ་དང་བསྟུན།།དྲིན་དུ་ཚོར་བས་རྒྱུན་དུ་བསྲིང་བར་བྱ།།དགོས་པ་མྱུར་བར་ལོབས་དང་མཁས་པར་འགྱུར།།གྲོགས་ལ་བརྩོན་བྱ་ཞུ་དང་དྲི་བ་དང༌།།བཟུང་དང་བསམ་པ་ལེ་ལོ་བྱ་བ་མིན།།ཅི་ཡི་ཕྱིར་ན་དེ་ཉིད་བར་གཅོད་དགྲ།།གོམས་པ་མཐར་དབྱུང་མཐོང་ཐོས་བླང་བ་སྟེ།།ཐམས་ཅད་ཞེན་འདྲིས་ཐེ་ཚོམ་སྤོང་བར་བྱེད།།གཞན་གྱི་བྱ་བ་ལ་བརྩོན་ནད་པ་དེ།།དེ་དོན་ཕྱི་བཤོལ་བར་དུ་མ་ཆོད་པར།།གྱང་ཐོག་མར་ཕོར་བོ་ན་གསོད་བསྡིགས་བཞིན།།སྨན་དཔྱད་དུས་ལས་མ་འགྱངས་བརྩོན་པས་སྒྲིམས།།མི་ཡི་ཆོས་ལུགས་མཁས་པར་བྱ་བ་ནི།།མི་ཆོས་པ་དང་དམ་པ་ཐུན་མོང་གསུམ།།དང་པོ་མཁས་པར་བསླབ་ལ་གཉེན་གྱིས་བཙའ།།གྱོང་གིས་འདུལ་གསུམ་ལྡན་ན་འདོད་པ་འགྲུབ།།དམ་པའི་ཆོས་ལུགས་སྣ་དུལ་འགྲོགས་པ་བདེ།།ཆོག་ཤེས་གྱུར་ན་རང་གཞན་ཕན་ཐོགས་འགྱུར།།ཐུན་མོང་ཕོངས་པ་རྣམས་ལ་སྙིང་རྗེས་བཟུང༌།།མཐོན་པོ་རྣམས་ཀྱིས་རང་གིས་མདོ་དོན་སྒྲུབ།།ཚོགས་པ་དྲུག་ལྡན་འབྲས་བུ་ཐེ་ཚོམ་མེད།།ཉེས་པ་གནོད་བྱ་གཉེན་པོའི་མཚན་ཉིད་རྣམས།།ཅི་རིགས་ཁོང་དུ་ཆུད་པ་ངོ་བོར་འདོད།།ངེས་ཚིག་ནད་གསོ་ལུས་ལ་ཕན་ཕྱིར་སྨན།།ནད་སྟེང་དཔྱད་དཔའ་འགྲོ་ལ་ཕ་ལྟར་སྐྱོབ།།རྒྱལ་པོ་རྣམས་ཀྱིས་རྗེ་རུ་འཁུར་བར་བྱེད།།དབྱེ་བ་སྨན་པ་བླ་ན་མེད་པ་དང༌།།ཁྱད་པར་ཅན་དང་ཕལ་པ་གསུམ་ཡིན་ཏེ།།དུག་གསུམ་རྒྱུ་འབྲས་ནད་སེལ་གོང་ན་མེད།།གཞན་རིག་མངོན་ཤེས་བྱམས་ལྡན་དྲང་པོར་སྲོང༌།།གནང་རིགས་རྗེས་སྦྱངས་ལས་གོམས་འགྲོ་བའི་གཉེན།།འདོད་པས་འཕྲལ་དུ་ཆ་བཟུང་སྲོག་གི་གཤེད།།འོན་ཀྱང་མཆོག་དང་ཐ་མར་གྲགས་པ་སྟེ།།གདུང་བཙུན་བློ་དང་ལྡན་ཞིང་དམ་ལ་གནས།།གཞུང་གི་དོན་མཁས་མན་ངག་གནད་དུ་རྡེག།གོམས་ཐོག་གཙོ་བོར་ཆོས་གཉེར་འདོད་པ་སྤངས།།དུལ་ཞིང་བཟོ་མཁས་འགྲོ་ལ་བྱམས་སེམས་ཆེ།།གཡེལ་མེད་གཞན་གྱི་དོན་ལ་རང་དོན་སེམས།།གསོ་དཔྱད་ཀུན་ལ་རྨོངས་མེད་སྨན་པ་མཆོག།འགྲོ་བ་ནད་པ་རྣམས་ཀྱི་མགོན་གཅིག་པུ།།རིག་འཛིན་དྲང་སྲོང་རྣམས་ཀྱི་རྒྱུད་འཛིན་སྲས།།འཚོ་མཛད་སྨན་པའི་རྒྱལ་པོའི་སྤྲུལ་པར་བཤད།།དེ་ལྟར་མི་ལྡན་ཐ་མའི་སྐྱོན།།རིགས་རྒྱུད་མེད་པའི་སྨན་པ་དེ།།ཝ་ཡིས་རྒྱལ་ས་བཟུང་བ་ལྟར།།ཀུན་གྱིས་སྤྱི་བོར་བཀུར་མི་འགྱུར།།གཞུང་དོན་མི་ཤེས་སྨན་པ་དེ།།དམུས་ལོང་དག་ལ་རྫས་བསྟན་བཞིན།།ནད་རིགས་བཅོས་ཐབས་ཤན་མི་ཕྱེད།།མཐོང་གོམས་མེད་པའི་སྨན་པ་དེ།།རྒྱུས་མེད་ལམ་དུ་ཞུགས་པ་བཞིན།།ནད་རྟགས་དཔྱད་ལ་ཐེ་ཚོམ་འགྱུར།།བརྟག་ཐབས་མི་ཤེས་སྨན་པ་དེ།།གཉེན་མེད་བྱེས་སུ་འཁྱམས་པ་འདྲ།།ནད་ངོ་ཤེས་པ་གཅིག་མི་འབྱུང༌།།རྩ་ཆུ་མི་ཤེས་སྨན་པ་དེ།།བྱ་པས་བྱ་གཏོང་མི་ཤེས་འདྲ།།ཚ་གྲང་ནད་ཀྱི་སྐད་མི་སྟེར།།ཁ་དམར་མི་ཤེས་སྨན་པ་དེ།།གཙོ་བོས་སྨྲ་བ་མི་ཤེས་འདྲ།།རང་སྐྱེངས་གྲགས་པ་ངན་པ་འཕོག།བཅོས་ཚུལ་མི་ཤེས་སྨན་པ་དེ།།མུན་ཁུང་འབེམ་ལ་བརྡེག་པ་འདྲ།།གཉེན་པོ་ནད་ཐོག་འབབ་མི་འགྱུར།།ཟས་སྤྱོད་མི་ཤེས་སྨན་པ་དེ།།རང་སྲིད་དགྲ་ལ་ལོག་པ་འདྲ།།ནད་ཀྱི་སྟོབས་སྐྱེད་ལུས་ཟུངས་འཇོམས།།ཞི་སྦྱོར་མི་ཤེས་སྨན་པ་དེ།།སོ་ནམ་མི་ཤེས་ཞིང་པ་འདྲ།།དམན་ལྷག་ལོག་པས་ནད་སྐྱེད་འགྱུར།།སྦྱོང་བྱེད་མི་ཤེས་སྨན་པ་དེ།།བྱེ་མའི་རི་ལ་ཆུ་འབེབས་འདྲ།།ནད་དང་ལུས་ཟུངས་མ་རུངས་བྱེད།།ཆ་བྱད་སྨན་མེད་སྨན་པ་དེ།།གོ་མཚོན་མེད་པའི་དཔའ་བོ་འདྲ།།ནད་ཀྱི་དགྲ་དཔུང་ཆོམས་མི་འགྱུར།།གཏར་བསྲེག་མི་ཤེས་སྨན་པ་དེ།།ནང་ཡན་མེད་པའི་རྐུན་མོ་འདྲ།།ནད་དང་དཔྱད་དུ་འཛོལ་བར་འགྱུར།དེ་ཕྱིར་སྨན་པ་ངན་པ་ནི།།ལྕི་ཡང་ལོག་པར་རྟོགས་པ་ཡིས།།གསོ་བ་ལོག་པ་དག་ཏུ་འགྱུར།།བདུད་ཉིད་སྨན་པའི་ཆ་བྱད་ཅན།།གཤིན་རྗེའི་ཞགས་པ་ཐོགས་པས་ན།།སྲོག་གི་གཟུ་བ་ཡིན་པའི་ཕྱིར།།འབྲེལ་བ་མི་བྱ་འཁོར་རྣམས་འཕུང༌།།སྨན་པའི་ལས་ལ་ཐུན་མོང་ཁྱད་པར་གཉིས།།དང་པོ་ལུས་ངག་ཡིད་ཀྱི་བྱ་བའི་ལས།།ལུས་ཀྱིས་སྨན་དང་ཆ་བྱད་ཚོགས་པར་བསག།ནད་པའི་བྱ་བ་གང་ཡིན་དོན་དུ་གཉེར།།ངག་གི་ལས་ནི་ཁ་དམར་གདགས་པ་སྟེ།།རྟོགས་ན་ཁྲོམ་དུ་དུང་འབུད་ལྟ་བུར་གདགས།།འཚོ་བར་ཁས་བླངས་འཆི་བར་དུས་བཏབ་གཅེས།།ཉམས་མ་ལོངས་ན་སྦྲུལ་ལྕེ་ལྟ་བུར་གདགས།།གཉིས་ལ་ཞོན་ནས་གང་བཟང་སྟེང་དུ་བྲོས།།ཡང་ན་མཐུན་པར་སྣང་བ་གསལ་གདབ་ཅིང༌།།བློ་ཡི་ཆོད་པ་ཡུལ་དང་བསྟུན་པ་དང༌།།སྲིད་པའི་སྒོ་མི་བགག་པར་རྫོང་ལ་བྲོས།།དང་པོ་ནད་པས་དོགས་དང་སྨན་པས་རྟོགས།།གཅིག་པར་མཐུན་ན་དེ་ཉིད་གསལ་པོར་བརྗོད།།གཉིས་པ་ནད་པས་དུག་ཏུ་དོགས་པ་ལ།།གཞན་བཟུང་ཐོག་ཏུ་མ་བྱུང་ཟེར་སྲིད་ཕྱིར།།བློ་བསྟུན་དེར་བཏགས་ནད་གང་ཡིན་པ་བཅོས།།གསུམ་པ་འཚོ་འཆི་ཉེན་ཆེ་ཉེན་ཆུང་རྣམས།།ཀླུང་རྟ་ལས་དབང་བསོད་ནམས་རྐྱེན་དབང་གིས།།ཇི་འདྲ་འཆི་ལ་ཇི་འདྲ་འཚོ་བའི་ཕྱིར།།ཁ་དམར་ཧ་ཅང་གསལ་བ་སྨྲ་མི་བཏུབ།།ཉེན་ཆེར་ཡོད་ཀྱང་གསོ་རུ་ཡོད་པར་སྨྲ།།ཉེན་ཆུང་ཚོར་ཡང་བྱ་ར་དགོས་པར་སྨྲ།།ལར་ཡང་མི་ཆོས་འཇིག་རྟེན་དག་དང་བསྟུན།།ཡིད་ལས་མ་འཁྲུལ་བརྩོན་པས་བསམ་ཞིང་གཞིག།ཁྱད་པར་ལས་ནི་ལྟ་སྒོམ་སྤྱོད་པ་གསུམ།།ལྟ་བ་ཆོས་རྣམས་ཀུན་ལ་དབུ་མར་རྟོགས།།དམན་མཐའ་ལྷག་མཐའ་ལོག་པའི་མཐའ་སྤངས་པའི།།ཡང་དག་དབུ་མར་བལྟ་བ་ལྟ་བའི་མཆོག།སྒོམ་པ་ཚད་མེད་བཞི་ཡི་ངང་དུ་གནས།།ལོག་པའི་གོལ་ས་བཞི་རུ་མ་ཤོར་གཅེས།།སྤྱོད་པ་སྤང་བླང་གཉིས་ལས་མི་དགེ་སྤང༌།།སྨྱོ་འཆལ་ཐོ་ཅོ་སྡིག་པ་ངན་སྤྱོད་དོར།།སྦྱིན་དང་ཚུལ་ཁྲིམས་བཟོད་པ་བརྩོན་འགྲུས་སྤྱད།།སྨན་པའི་འབྲས་བུ་གནས་སྐབས་མཐར་ཐུག་གཉིས།།གནས་སྐབས་འབྲས་བུ་ཚེ་འདིར་སྐྱིད་པ་དང༌།།དབང་དང་ལོངས་སྤྱོད་དགའ་བདེ་ལྡན་པར་འགྱུར།།དེ་དག་སྒྲུབ་པར་བྱེད་པ་སྨན་ཡིན་པས།།དེ་ཡང་རང་གི་ཡོན་ཏན་མི་ལ་འཕྱར།།འཚེ་བའི་མི་ལའང་སྤུན་བཞིན་བག་ཕབ་ལ།།བརྟག་ཅིང་ཚོད་བླང་སྤྱོད་པ་བསྟུན་ལ་བཅོས།།དེ་ཡིས་བསོད་ནམས་གྲགས་པ་ཐོབ་པར་འགྱུར།།འདོད་པའི་ཟས་དང་ལོངས་སྤྱོད་ཤུགས་ལས་འབྱུང༌།།འདི་དུས་བག་དང་ལྡན་པས་བཙའ་བར་བྱ།།བྲིན་པའི་དུས་སུ་ཟས་ནོར་གཤེར་ཞིང་བླངས།།འགྱངས་ན་དྲིན་བྱས་བརྗེད་ནས་ལན་མི་ཁྱེར།།མཐར་ཐུག་འབྲས་བུ་གཡོ་སྒྱུ་འདོད་པ་རྣམས།།སྤངས་ནས་ནད་པ་གསོ་བ་ལ་འཇུག་པ།།བླ་མེད་སངས་རྒྱས་ས་ལ་བགྲོད་འགྱུར་ཞེས།།འཚོ་མཛད་སྨན་པའི་རྒྱལ་པོས་བཤད་པ་ཡིན།།ཞེས་གསུངས་ནས་རིག་པའི་ཡེ་ཤེས་དེ་སྨན་པའི་རྒྱལ་པོའི་དབུའི་གཙུག་ཏུ་ཐིམ་པར་གྱུར་ཏོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གསོ་བ་པོ་སྨན་པའི་ལེའུ་སྟེ་སུམ་ཅུ་རྩ་གཅིག་པའོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་བཤད་པའི་རྒྱུད་ཅེས་བྱ་བ་རྫོགས་སོ།།།།